《寓齐昌危秀才斋庭前有古梅索予咏之》
宋代·陆卿

此树如老僧，中空而外槁。积雪裂其肤，离披势潦倒。

生意次第舒，疏花向背好。酸风欲透肌，皓月若披缟。

幽人形影亲，狼籍弗忍扫。俯视众卉间，失色生烦恼。

时去浮华尽，一朝难自保。所以高士姿，识时贵在早。

作者简介：陆卿，吴郡（今江苏苏州）人（影印《诗渊》册三页一六二七）。